Oʻzbekiston Respublikasi Madaniy meros agentligining Ilmiy-ekspert kengashi faoliyatini yanada takomillashtirish chora-tadbirlari toʻgʻrisida
(resolution, 2026-05-13)

Oʻzbekiston xalqining boy tarixi va madaniyatini aks ettiruvchi noyob hamda nodir madaniy merosni asrab-avaylash, moddiy madaniy meros obyektlari hamda YUNESKOning Umumjahon merosi roʻyxatiga kiritilgan obyektlar va hududlarni ishonchli muhofaza qilish, ilmiy oʻrganish, ulardan oqilona foydalanish hamda yurtimizda sayyohlik salohiyatini oshirishda ularning oʻrni va ahamiyatini oshirish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Madaniy meros agentligining Ilmiy-ekspert kengashi tarkibi 1-ilovaga muvofiq; Oʻzbekiston Respublikasi Madaniy meros agentligining Ilmiy-ekspert kengashi toʻgʻrisidagi nizom 2-ilovaga muvofiq tasdiqlansin. 2. Oʻzbekiston Respublikasi Madaniy meros agentligi uch oy muddatda Madaniy meros agentligining Ilmiy-ekspert kengashi faoliyatini toʻliq raqamlashtirish maqsadida elektron platforma ishlab chiqsin va uning ishga tushirilishini taʼminlasin. Bunda Oʻzbekiston Respublikasi Madaniy meros agentligi elektron platformaning egasi (buyurtmachisi) boʻlishi hamda mazkur elektron platformani ishlab chiqish, ishga tushirish va uni doimiy qoʻllab-quvvatlash bilan bogʻliq xarajatlar Oʻzbekiston Respublikasi Madaniy meros agentligining Madaniy meros jamgʻarmasi mablagʻlari hisobidan qoplanishi nazarda tutilsin. 3. Oʻzbekiston Respublikasi Hukumatining 3-ilovaga muvofiq ayrim qarorlari oʻz kuchini yoʻqotgan deb hisoblansin. 4. Oʻzbekiston Respublikasi Madaniy meros agentligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi Madaniy meros agentligi direktori B.G. Abdikarimov zimmasiga yuklansin. 1. Mazkur Nizom Oʻzbekiston Respublikasi Madaniy meros agentligining Ilmiy-ekspert kengashi (keyingi oʻrinlarda — Kengash) maqomi, asosiy vazifalari, funksiyalari, huquqlari va majburiyatlari, faoliyatini tashkil etish, shuningdek, Kengashda murojaatlarni koʻrib chiqish muddatlari va tartibini belgilaydi. 2. Kengash oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, shuningdek, ushbu Nizomga hamda boshqa qonunchilik hujjatlariga amal qiladi. 3. Kengash yuridik shaxs hisoblanmaydi va oʻz faoliyatida Oʻzbekiston Respublikasi Madaniy meros agentligiga (keyingi oʻrinlarda — Agentlik) hisobot beradi. 4. Kengashning asosiy vazifalari quyidagilar hisoblanadi: moddiy madaniy meros obyektlarini muhofaza qilish va ulardan foydalanish sohasidagi davlat siyosatining asosiy yoʻnalishlarini amalga oshirish yuzasidan takliflar tayyorlash; respublika va mahalliy ijro etuvchi hokimiyat organlari, xoʻjalik birlashmalari, shuningdek, nodavlat notijorat tashkilotlarining moddiy madaniy meros obyektlari bilan bogʻliq masalalar boʻyicha faoliyatini muvofiqlashtirishni yanada takomillashtirish yuzasidan takliflar tayyorlash; moddiy madaniy meros obyektlarini muhofaza qilish va ulardan foydalanish jarayonida yuzaga keladigan masalalarni ilmiy jihatdan koʻrib chiqish, ularni hal etish boʻyicha ilmiy va amaliy takliflar tayyorlash hamda amalga oshirishda ishtirok etish; moddiy madaniy merosning koʻchmas mulk obyektlarini asrashga doir ishlarning loyihaoldi va loyiha-smeta hujjatlari, ularda rejalashtirilgan asrashga doir ishlarni obyektning tarixiy-madaniy ahamiyati hamda noyobligiga putur yetkazmagan holda texnologiya va materiallarning qoʻllanilishi boʻyicha tegishli xulosa berish; yuridik va jismoniy shaxslarga moddiy madaniy meros obyektlarini muhofaza qilish va ulardan foydalanishda moddiy madaniy meros obyektlarini muhofaza qilish va ulardan foydalanish toʻgʻrisidagi qonunchilik hujjatlari buzilishlarining oldini olish boʻyicha ilmiy-ekspertlik takliflarini berish; alohida muhofaza qilinadigan tarixiy-madaniy hududlar, tarixiy-madaniy ahamiyatiga koʻra YUNESKOning Umumjahon merosi roʻyxatiga kiritilgan obyektlarni (hududlarni) ishonchli muhofaza qilish, ushbu hududlarda qurilish-montaj va obodonlashtirish ishlarini ularning umumbashariy bemisl qiymatiga salbiy taʼsir etmagan holda amalga oshirish boʻyicha ilmiy xulosalar berish; madaniy merosning koʻchmas mulk obyektlarini (ularning qismlarini) tarixiy-madaniy ahamiyatidan kelib chiqib, Madaniy meros obyektlarining milliy roʻyxatiga kiritish yoki undan chiqarish boʻyicha xulosalar berish; madaniy meros obyektlarining tarixiy, ilmiy, badiiy yoki oʻzgacha madaniy qiymatiga salbiy taʼsir qilmasligini taʼminlash maqsadida ulardan foydalanish maqsadlari va shartlarini tasdiqlash yoki yetarli darajada asoslantirgan holda tasdiqlashni rad etishga doir masalalar yuzasidan xulosalar berish. 5. Kengash oʻziga yuklangan asosiy vazifalarga muvofiq quyidagi funksiyalarni bajaradi: moddiy madaniy merosning koʻchmas mulk obyektlari tarixiy-madaniy ekspertiza xulosalarini tasdiqlash, davlat sud ekspertizasi xulosalari bundan mustasno; moddiy madaniy merosning koʻchmas mulk obyektlarini asrashga doir ishlarning loyihaoldi va loyiha-smeta hujjatlari boʻyicha xulosa berish; respublika va mahalliy ijro etuvchi hokimiyat organlari, xoʻjalik birlashmalari tomonidan moddiy madaniy meros obyektlarini muhofaza qilish va ulardan foydalanish toʻgʻrisidagi qonunchilik hujjatlari ijrosini taʼminlash amaliyotini koʻrib chiqishda ishtirok etish; moddiy madaniy meros obyektlarini muhofaza qilish va ulardan foydalanish boʻyicha normativ-huquqiy hujjatlar loyihalarini koʻrib chiqishda ishtirok etish; moddiy madaniy merosning koʻchmas mulk obyektlari va ularning qoʻriqlanadigan tegralarida yer qazish, yer tuzish, qurilish, melioratsiya va boshqa xoʻjalik ishlari, asrashga doir ishlarni amalga oshirish hamda ilmiy va ilmiy-texnik tadqiqotlar oʻtkazishga oid loyihalarga xulosa berish; alohida muhofaza qilinadigan tarixiy-madaniy hududlar hamda tarixiy-madaniy qiymatiga koʻra YUNESKOning Umumjahon merosi roʻyxatiga kiritilgan hududlarda (obyektlarda) qurilish-montaj, obodonlashtirish hamda tarixiy-madaniy qiymatga ega boʻlmagan bino va inshootlarni buzish ishlari va yerdan foydalanish loyihalariga xulosa berish; alohida muhofaza qilinadigan tarixiy-madaniy hududlar, tarixiy-madaniy qiymatiga koʻra YUNESKOning Umumjahon merosi roʻyxatiga kiritilgan hududlar (obyektlar) boshqaruv rejalariga xulosa berish; tarixiy-madaniy qiymatiga koʻra, YUNESKOning Umumjahon merosi roʻyxatiga kiritilgan hududlarning (obyektlarning) qoʻriqlanadigan tegralari loyihalariga xulosa berish; hududlardagi moddiy madaniy merosning koʻchmas mulk obyektlariga ularning turi va joylashuvidan kelib chiqib, muhofaza belgilari namunalarini tasdiqlash. 6. Kengash quyidagi huquqlarga ega: Oʻziga yuklangan vazifalarni bajarish uchun Agentlik tomonidan tashkil etiladigan hayʼat yigʻilishlarida va hududlardagi sayyor yigʻilishlarda ishtirok etish; Agentlik faoliyatining samaradorligini oshirish boʻyicha taklif va tavsiyalarni ishlab chiqishda hamda amalga oshirishda qatnashish; Kengashning kun tartibiga kiritilgan masalalar yuzasidan tahliliy materiallarni vazirlik va idoralar, Agentlik va uning tizimidagi tashkilotlardan soʻrab olish. Kengash qonunchilik hujjatlariga muvofiq boshqa huquqlarga ham ega boʻlishi mumkin. 7. Kengashga quyidagi majburiyatlar yuklanadi: Kengashning yigʻilish kun tartibiga kiritilgan materiallarni adolatli va xolisona koʻrib chiqish; Kengashning yigʻilish kun tartibiga kiritilgan materiallarni koʻrib chiqishda madaniy meros obyektlari muhofazasi va saqlash choralarini koʻrish; YUNESKO Umumjahon merosi markazining tavsiyalari va Umumjahon madaniy va tabiiy merosini muhofaza qilish toʻgʻrisidagi konvensiyasi talablari bajarilishini taʼminlash; madaniy meros obyektlari, alohida muhofaza qilinadigan hududlar va YUNESKO Umumjahon merosi hududlari tarixiy qiyofasini saqlab qolish choralarini koʻrish; Kengash xulosalarining ochiqligi va shaffofligini taʼminlash. Kengashga qonunchilik hujjatlariga muvofiq boshqa majburiyatlar ham yuklanishi mumkin. 8. Kengash tarkibiga rais, uning oʻrinbosari va aʼzolaridan iborat tarix, meʼmorchilik, moddiy madaniy meros sohasida ilmiy, amaliy tajribaga ega boʻlgan 9-11 nafargacha olim va yuqori malakali mutaxassislar kiritiladi. Kengash raisi va tarkibi Oʻzbekiston Respublikasi Vazirlar Mahkamasi tomonidan tasdiqlanadi. 9. Agentlikning hududiy boshqarmalari huzurida Ilmiy-maslahat kengashlari tashkil etiladi va ushbu kengashlarning tarkibi Agentlik direktori tomonidan tasdiqlanadi. 10. Kengash raisi oʻz vakolatlari doirasida: Kengash faoliyatini tashkil etadi; Kengash yigʻilishlariga raislik qiladi; Kengash nomidan hujjatlarni imzolaydi; Kengash qarorlarini amalga oshirish boʻyicha faoliyatni muvofiqlashtiradi; Kengashning samarali ishini taʼminlash boʻyicha boshqa vakolatlarni amalga oshiradi. Kengashning raisi boʻlmagan taqdirda, uning vakolatlari va majburiyatlarini rais oʻrinbosari bajaradi. 11. Kengash raisi oʻrinbosari: rais yoʻqligida Kengashning yigʻilishlarida raislik qiladi; Kengash qarorlarining ijrosini nazorat qilish boʻyicha ishlarni tashkil etadi; Kengashning vakolatiga kiradigan masalalar bilan bogʻliq murojaatlarni koʻrib chiqadi va natijalari boʻyicha tegishli hujjatlarni tayyorlaydi; Kengash ishini samarali tashkil etish boʻyicha boshqa vakolatlarni amalga oshiradi. 12. Agentlik direktorining tegishli buyrugʻiga asosan Agentlikning Kengash faoliyatiga masʼul xodimi Kengash masʼul kotibi vazifasini bajaradi va Kengash tarkibiga kirmaydi hamda ovoz berish vakolatiga ega emas. 13. Kengash masʼul kotibi: Kengash faoliyatini uslubiy, tashkiliy-huquqiy va tashkiliy-texnik jihatdan taʼminlash masalalarini hal qiladi; Kengashda koʻrib chiqish uchun kiritilgan masalalar boʻyicha barcha zarur materiallar oʻz vaqtida tayyorlanishini taʼminlaydi, Agentlik xodimlaridan zarur hujjatlar va maʼlumotlarni soʻrab oladi; zarur hollarda, kun tartibiga muvofiq Kengash sayyor yigʻilishi oʻtkazilishini tashkil etadi; Kengash sayyor yigʻilishi oʻtkaziladigan sana, joy va taklif etiladigan shaxslar roʻyxatini Kengash raisi bilan kelishadi; Kengash aʼzolarini va taklif etilgan shaxslarni Kengash yigʻilishi oʻtkaziladigan joy, sana va vaqt haqida oldindan xabardor qiladi; Kengash yigʻilishining bayonnomasini rasmiylashtiradi va tasdiqlangan bayonnomaning Kengash aʼzolari hamda boshqa manfaatdor shaxslarga tanishtirilishini taʼminlaydi; Kengashning yigʻilishlari va kun tartibidagi masalalar toʻgʻrisidagi maʼlumotlarni hamda kun tartibidagi masalalar yuzasidan qabul qilingan qarorlar toʻgʻrisida Agentlikning rasmiy veb-saytida eʼlon qilish uchun Agentlikka taqdim etadi. 14. Quyidagi holatlarda Kengash raisi, rais oʻrinbosari va aʼzolari Kengash tarkibidan chiqarilishi mumkin: Kengash tarkibidan chiqish toʻgʻrisida ariza bilan murojaat qilganda; huquqbuzarlik, shuningdek, jamiyatda oʻrnatilgan odob-axloq qoidalari hamda umumeʼtirof etilgan normalarni qoʻpol ravishda buzuvchi va Kengash aʼzosi nomiga dogʻ tushiruvchi hamda Kengash obroʻsiga putur yetkazuvchi harakatlar, nojoʻya ishlar sodir etganda; oʻz vazifalarini uzrli sabablarsiz uch oydan ortiq muntazam ravishda bajarmaganda, shu jumladan, Kengash yigʻilishlarida ishtirok etmaganda; sudning qonuniy kuchga kirgan hal qiluv qarori asosida muomalaga layoqatsiz, bedarak yoʻqolgan deb topilganda yoki sudning qonuniy kuchga kirgan hukmiga asosan ozodlikdan mahrum etilganda; vafot etganda. 15. Kengash aʼzolari uning yigʻilishlarida koʻrib chiqiladigan masalalarni muhokama qilish va hal qilishda oʻz vakolatini boshqalarga oʻtkazish huquqiga ega emas. 16. Kengash aʼzolari va kotibiga Agentlikning budjetdan tashqari Madaniy meros jamgʻarmasi hisobidan har oyda mehnatga haq toʻlashning eng kam miqdorining uch baravari miqdorida haq toʻlanadi, Kengash aʼzolari tarkibiga kiritilgan Agentlik boshqaruv xodimlari bundan mustasno. 17. Kengash yigʻilishlarida va Kengashda koʻrib chiqish uchun kiritilgan masalalar yuzasidan uzrli sabablarsiz ishtirok etmaganligi yoki ovoz bermaganligi uchun Kengash aʼzolariga toʻlanadigan haqning 30 foizi toʻlanmaydi. Bunda Kengashda koʻrib chiqish uchun kiritilgan masalalar yuzasidan Kengash yigʻilishlarida ketma-ket uch marta ishtirok etmaslik yoki ovoz bermaslik ularga belgilangan toʻlovlar toʻlanmasligi hamda aʼzolikdan chiqarish masalasini koʻrib chiqish uchun asos hisoblanadi. 18. Kengash qarorlarining ijro etilishi ustidan monitoring yuritish va uning natijalarini tahlil qilish hamda qonunchilik hujjatlarida belgilangan tartibda huquqiy taʼsir choralari koʻrilishini taʼminlash Agentlik tomonidan amalga oshiriladi. 19. Kengash yigʻilishlarini Kengash raisi olib boradi, Kengash raisi qatnashmagan hollarda uning topshirigʻiga koʻra yigʻilishni rais oʻrinbosari olib boradi. Kengash yigʻilishlari bir oyda kamida ikki marta oʻtkaziladi. 20. Kengashning navbatdan tashqari yigʻilishi Kengash aʼzolarining uchdan bir qismining yozma murojaati yoki Agentlikning soʻrovi asosida chaqirilishi mumkin. 21. Kengash yigʻilishlarining kun tartibi, shuningdek, ularni oʻtkazish joyi va vaqti Kengash raisi yoki uning topshirigʻiga koʻra rais oʻrinbosari tomonidan belgilanadi. Kengash yigʻilishi oʻtkaziladigan vaqt, sana, joy va kun tartibi Kengash aʼzolari eʼtiboriga yigʻilish boʻlishidan kamida uch kun oldin yetkaziladi. 22. Yigʻilishlar Kengash aʼzolarining kamida uchdan ikki qismi ishtirok etgan taqdirda (kvorum), vakolatli hisoblanadi. Yigʻilishni oʻtkazish uchun kvorum shakllanmagan taqdirda, Kengash yigʻilishi oʻn kun muddatdan keyin takroran oʻtkaziladi. 23. Kengash qarorlari yigʻilishda qatnashayotgan Kengash aʼzolarining koʻpchilik ovozi bilan qabul qilinadi. Ovozlar teng boʻlgan hollarda, yigʻilishga raislik qiluvchining ovozi hal qiluvchi ovoz hisoblanadi. Kengash aʼzolari ovoz berish jarayonida betaraf qolishga haqli emas. Kengash qaroridan rozi boʻlmagan Kengash aʼzolari oʻzining alohida fikrini bayon qilishga haqli. Kengash yigʻilishida ishtirok etish imkoni boʻlmagan holatlarda, uning aʼzosi yigʻilish kun tartibidagi masalalar boʻyicha oʻz fikrini yozma shaklda yuborishi mumkin. Bunda uning fikri yigʻilishda koʻrib chiqiladi va ovoz berishda hisobga olinadi. 24. Kengash yigʻilishi qarorlarining mazmuni (sharhi) ommaviy axborot vositalari orqali eʼlon qilib borilishi mumkin. 25. Foydalanish huquqi cheklangan axborotlar mavjud materiallar Kengashning yopiq yigʻilishlarida Kengashning vakolatli aʼzolari ishtirokida koʻrib chiqiladi. Ushbu yigʻilishlarda qabul qilingan qarorlar belgilangan tartibda rasmiylashtiriladi va ommaviy axborot vositalarida eʼlon qilinmaydi. 26. Kengash yigʻilishlariga boshqa davlat organlari, nodavlat notijorat tashkilotlari va fuqarolik jamiyati boshqa institutlarining vakillari, ommaviy axborot vositalari taklif etilishi mumkin. 27. Kengash yigʻilishlari onlayn, offlayn, sayyor yoki aralash shaklda oʻtkazilishi mumkin. 28. Kengash yigʻilishi kun tartibining loyihasi kotib tomonidan Kengash aʼzolarining takliflari va Kengash raisining topshirigʻi asosida shakllantiriladi. 29. Kengash yigʻilishida qabul qilingan qaror bayonnoma bilan rasmiylashtiriladi. Kengash yigʻilishining bayonnomasi kotib hamda har bir Kengash aʼzosi tomonidan imzolanib, yigʻilishga raislik qiluvchi tomonidan tasdiqlanadi va tasdiqlangan kundan boshlab uch ish kunida Agentlikka, Kengash aʼzolariga hamda manfaatdor shaxslarga yuboriladi. 30. Agentlik Kengashning qabul qilgan qaroriga qoʻshilmagan hollarda, Kengash qarorini olgan kundan boshlab oʻn kundan kechikmay unga asoslantirilgan taklif va eʼtirozini yozma shaklda taqdim etadi. Kengash Agentlik tomonidan berilgan taklif va eʼtirozlarni oʻn kun muddatda navbatdagi Kengash yigʻilishining kun tartibida koʻrib chiqadi va yakuniy qaror qabul qiladi. 31. Kengash bayonnomalari Agentlik tomonidan roʻyxatga olinadi va saqlanadi. 32. Kengashda koʻrib chiqish uchun kiritilgan barcha murojaatlar Agentlik tomonidan roʻyxatga olinadi va Kengash masʼul kotibiga yuboriladi. 33. Kengash bayonnomalaridan koʻchirmalar alohida roʻyxatga olinadi va Kengash raisi tomonidan imzolanadi hamda Agentlik muhri bilan tasdiqlangan holda manfaatdor shaxslarga yuboriladi. 34. Kengash qarorlaridan norozi boʻlgan tomonlar 10 kun muddatda Kengash qarorlari ustidan Agentlikka shikoyat qilishi mumkin. 35. Kengashda murojaatlar ushbu Nizomga ilovada keltirilgan sxemaga muvofiq koʻrib chiqiladi. 36. Ariza beruvchi (yuridik yoki jismoniy shaxs) Agentlikning avtomatlashtirilgan axborot tizimi (keyingi oʻrinlarda — elektron axborot tizimi) orqali, jumladan quyidagi masalalarni koʻrib chiqish boʻyicha murojaat qiladi: moddiy madaniy meros obyektini davlat kadastriga belgilangan tartibda kiritish va chiqarish; moddiy madaniy meros obyektlarini tarixiy-madaniy ekspertizadan oʻtkazish; aholi punktlari bosh rejalarining loyihalarini koʻrib chiqish; moddiy madaniy merosning koʻchmas mulk obyektlarini asrashga doir ishlarning loyihaoldi va loyiha-smeta hujjatlarini koʻrib chiqish; moddiy madaniy merosning koʻchmas mulk obyektlari va ularning qoʻriqlanadigan tegralarida yer qazish, yer tuzish, qurilish, melioratsiya va boshqa xoʻjalik ishlari, asrashga doir ishlarni amalga oshirish hamda ilmiy va ilmiy-texnik tadqiqotlar oʻtkazishga oid loyihalarni koʻrib chiqish; alohida muhofaza qilinadigan tarixiy-madaniy hududlar hamda tarixiy-madaniy qiymatiga koʻra, YUNESKOning Umumjahon merosi roʻyxatiga kiritilgan hududlarda (obyektlarda) qurilish-montaj, obodonlashtirish va tarixiy-madaniy qiymatga ega boʻlmagan bino va inshootlarni buzish ishlari va yerdan foydalanish loyihalarini koʻrib chiqish. 37. Arizada kuyidagi maʼlumotlar koʻrsatiladi: yuridik shaxslar uchun — yuridik shaxsning nomi va tashkiliy-huquqiy shakli, uning joylashgan yeri, pochta manzili, telefon raqami, STIR, elektron pochta manzili (agar mavjud boʻlsa); jismoniy shaxslar uchun — ariza beruvchining FIO, JSHSHIR, yashash manzili, telefon raqami, elektron pochta manzili (mavjud boʻlsa). Arizaga quyidagilar ilova qilinadi: amalga oshirilishi nazarda tutilayotgan asrashga doir ishlarning loyihaoldi va loyiha-smeta hujjatlari; loyihada koʻrsatilgan obyektning kadastr yigʻmajildi (agar mavjud boʻlsa); arxeologiya madaniy meros obyektlarining muhofaza tegralarida amalga oshiriladigan loyihalar yuzasidan arxeolog xulosasi. 38. Loyihaoldi va loyiha-smeta hujjatlari moddiy madaniy merosning koʻchmas mulk obyektlarini asrashga doir faoliyatni amalga oshirish uchun litsenziyaga ega boʻlgan loyiha tashkiloti tomonidan ishlab chiqilgan boʻlishi kerak. Loyihaoldi va loyiha-smeta hujjatlarida quyidagilar aks ettirilishi majburiy hisoblanadi: binoning fasad qismi; bino va uning atrofining mavjud holati; koʻcha razvyortkasi; qirqim (razrez); bosh reja (M 1:500 masshtabda); loyihalardagi mavjud holat rejasi. 39. Ariza beruvchi murojaat qilgan kunning oʻzida ushbu murojaatni koʻrib chiqish va tegishli xulosa berish uchun Agentlikning budjetdan tashqari Madaniy meros jamgʻarmasiga quyidagi miqdorlardagi toʻlovni amalga oshiradi: a) moddiy madaniy merosning koʻchmas mulk obyektlari va ularning qoʻriqlanadigan tegralarida yer qazish, yer tuzish, qurilish, melioratsiya va boshqa xoʻjalik ishlarini oʻtkazishga oid loyihalarni koʻrib chiqish boʻyicha: respublika toifasidagi obyektlar uchun — BHMning 10 baravari; mahalliy toifadagi obyektlar uchun — BHMning 5 baravari; b) alohida muhofaza qilinadigan tarixiy-madaniy hududlarda, shu jumladan, YUNESKOning Umumjahon merosi roʻyxatiga kiritilgan hududlarda bino va inshootlarni qurish yoki ularni buzishga oid loyihalarni koʻrib chiqish boʻyicha: yuridik shaxslar uchun — BHMning 20 baravari; jismoniy shaxslar uchun — BHMning 1 baravari; v) moddiy madaniy meros obyektini davlat kadastriga belgilangan tartibda kiritish va chiqarish uchun — BHMning 50 %; g) moddiy madaniy meros obyektlarini tarixiy-madaniy ekspertizadan oʻtkazishda respublika toifasidagi obyektlar uchun-BHMning 7 baravari, mahalliy toifadagi obyektlar uchun — BHMning 4 baravari; d) aholi punktlari bosh rejalarining loyihalarini koʻrib chiqish va ularga xulosa berish uchun — BHMning 5 baravari. Bunda Agentlik va uning hududiy boshqarmalari tomonidan davlat mulki hisoblangan moddiy madaniy meros obyektlarini davlat kadastriga belgilangan tartibda kiritish va chiqarish, shuningdek, ularni tarixiy-madaniy ekspertizadan oʻtkazish uchun taqdim etilgan loyihalar boʻyicha toʻlov undirilmaydi. 40. Murojaatchi tomonidan belgilangan toʻlov toʻliq toʻlanmaganligi murojaatni koʻrib chiqishni rad etish uchun asos boʻladi. 41. Agentlik murojaat kelib tushganidan keyin bir ish kuni ichida arizani elektron axborot tizimi orqali tegishliligi boʻyicha Agentlikning hududiy boshqarmalari huzuridagi Ilmiy-maslahat kengashlari (keyingi oʻrinlarda — Ilmiy-maslahat kengashlari)ga koʻrib chiqish uchun yuboradi. 42. Ilmiy-maslahat kengashlari ariza kelib tushganidan boshlab 7 ish kuni ichida (qushimcha oʻrganish talab etilganda 14 ish kunigacha) loyihaoldi va loyiha-smeta hujjatlarini hamda obyektni joyiga chiqqan holda oʻrganadi, taqdim etilgan loyihaoldi va loyiha-smeta hujjatlarida xato-kamchiliklar aniqlangan taqdirda esa, ularni bartaraf etishda maslahat hamda amaliy yordam koʻrsatadi. Ilmiy-maslahat kengashlari oʻrganish natijalari yuzasidan oʻz xulosasini Kengashga yuboradi. 43. Kengash murojaatni Ilmiy-maslahat kengashi xulosasi hamda quyidagilarga asosan koʻrib chiqadi: arxiv maʼlumotlari; tarixiy manbalar; ilmiy adabiyotlar; YUNESKO Umumjahon merosi markazining tavsiyalari va Umumjahon madaniy va tabiiy merosini muhofaza qilish toʻgʻrisidagi konvensiyasi talablari; anʼanaviy meʼmorchilik maktablari xususiyatlaridan kelib chiqqan holda. 44. Kengash Ilmiy-maslahat kengashi xulosasi kelib tushgandan boshlab 7 ish kuni ichida (qushimcha oʻrganish talab etilganda 14 ish kunigacha) arizada koʻrsatilgan masalalar boʻyicha tegishli qaror qabul qiladi (xulosa beradi). 45. Kengash kotibi Kengashning tegishli qarori qabul qilingandan boshlab bir ish kuni ichida qabul qilingan qarorni ariza beruvchiga elektron axborot tizimi orqali elektron shaklda yoki ariza beruvchining talabiga koʻra qogʻoz shaklida pochta orqali yuboradi. 46. Kengash faoliyatini moddiy-texnik jihatdan taʼminlash Agentlik tomonidan qonunchilik hujjatlarida taqiqlanmagan manbalar hisobidan amalga oshiriladi. 47. Kengash faoliyatiga vazirlik va idoralarning boshqa mansabdor shaxslari, shuningdek, boshqa davlat organlari, tashkilotlar va ularning mansabdor shaxslari aralashuviga yoʻl qoʻyilmaydi. 48. Kengash faoliyati uning Nizomiga va boshqa qonunchilik hujjatlariga muvofiqligi Agentlik direktori tomonidan nazorat qilinadi. 49. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladilar. 1. Vazirlar Mahkamasining “Moddiy madaniy meros obyektlarini muhofaza qilish va ulardan foydalanishga oid ayrim normativ-huquqiy hujjatlarni tasdiqlash toʻgʻrisida” 2019-yil 30-martdagi 265-son qarorining 3-bandi ikkinchi va uchinchi xatboshilari, shuningdek unga 5 va 6-ilovalar. 2. Vazirlar Mahkamasining “Oʻzbekiston Respublikasi Turizm va madaniy meros vazirligi huzuridagi Madaniy meros agentligi faoliyati tashkil etilishi munosabati bilan Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2022-yil 22-apreldagi 209-son qaroriga ilovaning 13-bandi “g” va “d” kichik bandlari. 3. Vazirlar Mahkamasining “Moddiy madaniy merosning koʻchmas mulk obyektlarini asrashga doir faoliyatni litsenziyalash toʻgʻrisidagi nizomni tasdiqlash haqida” 2019-yil 20-dekabrdagi 1021-son qarori. 4. Vazirlar Mahkamasining “Moddiy madaniy meros obyektlari va yuneskoning umumjahon merosi roʻyxatiga kiritilgan hududlar muhofazasini kuchaytirish chora-tadbirlari toʻgʻrisida” 2021-yil 3-martdagi 119-son qaroriga 15-ilovaning 1-bandi “g” kichik bandining yigirma ikkinchi — yigirma oltinchi xatboshilari. 5. Vazirlar Mahkamasining “Aholi va tadbirkorlik subyektlarining davlat xizmatlaridan foydalanish imkoniyatlari kengaytirilishi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2021-yil 27-dekabrdagi 774-son qaroriga 1-ilovaning 59-bandi. 6. Vazirlar Mahkamasining “Maxsus elektron tizim orqali ayrim faoliyat turlarini litsenziyalash tartibi toʻgʻrisidagi yagona nizomni tasdiqlash haqida” 2022-yil 21-fevraldagi 80-son qaroriga 4-ilovaning 74-bandi. 7. Vazirlar Mahkamasining “Maxsus elektron tizim orqali ruxsat etish xususiyatiga ega ayrim hujjatlarni berish tartib-taomillari toʻgʻrisidagi yagona nizomni tasdiqlash haqida” 2022-yil 22-fevraldagi 86-son qaroriga 5-ilovaning 20-bandi. 8. Vazirlar Mahkamasining “Faoliyatni boshlash yoki tugatish uchun vakolatli organni xabardor qilish tartibi toʻgʻrisidagi yagona nizomni tasdiqlash haqida” 2022-yil 25-fevraldagi 88-son qaroriga 4-ilovaning 102-bandi.